text: 36-årig dømt for drabsforsøg med pistolskud
  08 november 2018 kl. 11.18
  En 36-årig mand fra Tinglev er torsdag formiddag blevet idømt syv års fængsel for et drabsforsøg i april. 
  Natten til fredag den 20. april blev en mand fundet svært kvæstet af pistolskud i hovedet i en lejlighed på Stationsvej i Tinglev.
  Allerede fredag eftermiddag kunne Syd- og Sønderjyllands politi anholde den 36-årige mand og en 29-årig kvinde. Senere på aftenen blev også en 25-årig mand anholdt i forbindelse med efterforskningen af drabsforsøget i Tinglev. 
  Der blev dog kun rejst tiltale mod den 36-årige mand, der nu er idømt 7 års fængsel for drabsforsøg.
  Den tiltalte erkendte at have skudt den jævnaldrende mand tilbage i april, men har anket straffen for at prøve på at få en kortere straf.
  Retten i Sønderborg lagde vægt på, at den dømte havde skudt offeret på meget tæt hold.
  